***Отговор на въпрос от Светла Бъчварова, Дора Янкова и Лало Кирилов – народни представители от ПГ на БСП за България относно осигуряване на дърва за огрев за населението за предстоящия зимен сезон***

**УВАЖАЕМА ГОСПОЖО ПРЕДСЕДАТЕЛ,**

**ДАМИ И ГОСПОДА НАРОДНИ ПРЕДСТАВИТЕЛИ,**

**УВАЖАЕМА ПРОФЕСОР БЪЧВАРОВА,**

**УВАЖАЕМА ГОСПОЖО ЯНКОВА,**

**УВАЖАЕМИ ГОСПОДИН КИРИЛОВ,**

Организацията от страна на държавните горски предприятия за снабдяването на населението с дърва за огрев eжегодно започва още през летните месеци и е свързана с определяне на годишните количества дърва за огрев за съответните общини и/или населени места. Продажните цени, съответните сечища за добив, одобряване на списъците на правоимащите жители са изготвени от кметовете. Въпреки предприетите действия осигуряването на дърва за огрев да стартира по-рано, традиционно закупуването им от населението се извършва непосредствено преди началото на отоплителния сезон.

Определеното за годината общо количество дърва за огрев за **директни продажби на физически лица** чрез двата основни начина – на стояща дървесина на корен и на добита дървесина на временен склад е **1 млн. 300 хил.** пространствени кубични метра, което е с **28 хил.** кубични метра повече от отчетените продажби през 2017 г.

По данни към края на **месец септември 2018 г.** териториалните поделения на държавните горски предприятия са предоставили директно на населението общо **700 хил.** пространствени кубични метра, или **54%** от определения обем за годината. Само за месец септември са реализирани пряко на физически лица **230 хил.** пространствени кубичини метра дърва за огрев. До настоящия момент над **100 хил.** домакинства вече са закупили дърва за огрев за лични нужди.

Реализираните количества са с **32 хил.** пространствени кубични метра или с **4%** по-малко спрямо същия период на 2017 г., причина за което е забавяне от страна на правоимащите лица, които сами организират добива на дървата за отопление за собствени нужди.

По отношение на продажните цени на дървата за горене се наблюдава известно повишаване в рамките на **3-5 лв**./пространствен кубичен метър в отделни държавни горски и ловни стопанства, което представлява среден ръст от **7%** спрямо миналогодишните цени. Увеличението се дължи на нарасналите разходи за добива на дървесина, поради намаляващата работна ръка за извършване на дейности в горите и на увеличеното търсене при проведените през годината търгове за продажба на дървесина.

Съгласно действащите нормативни разпоредби, ценоразписите, по които се продават дървата за огрев, се утвърждават от директора на държавното предприятие за всяко териториално поделение, по предложение на неговия директор, а за дървесината, добивана от общински гори – от общинския съвет. С това се обясняват и съществуващите ценови разлики между предлагането на дърва в съседни общини, попадащи в обхвата на различни стопанства и предприятия.

Дърва за огрев се продават на населението и от търговци, закупили дървесина след провеждане на търгове от горските и ловни стопанства. Към **края на септември 2018 г.** тези продажби възлизат на близо **2 млн.** пространствени кубичини метра. Фирмите ги продават на населението на пазарен принцип и на цени с включени в тях разходи за товарене, транспорт, обработка (рязане, цепене) и определена печалба.

На пазара се предлага и дървесина, добивана от частни и общински гори, като Законът за горите регламентира приоритетно задоволяване на потребностите на населението с дърва за горене от горите - общинска собственост, които се управляват, стопанисват и ползват от общините, чрез общински горски предприятия.

Независимо от създадената организация и ритмичност за задоволяване на търсенето на дърва за огрев от страна на населението, на всички директори на държавни горски и ловни стопанства е дадено допълнително указание да поддържат постоянен контакт с местните власти. Разпоредено е също да се поддържа готовност за оказване на съдействие от държавните горски структури, дори и на местата, където населението се снабдява с дърва за огрев от общински или частни гори, в случай на недостиг или нерегулярни доставки.

**БЛАГОДАРЯ ЗА ВНИМАНИЕТО!**