***Отговор на питане от Димитър Бойчев и Диана Саватева – народни представители от ПГ на ГЕРБ относно преодоляването на последствията от чумата по дребните преживни животни в областите Бургас и Ямбол и позицията на Министерството на земеделието, храните и горите за развитието на животновъдството в Странджа***

**УВАЖАЕМА ГОСПОЖО ПРЕДСЕДАТЕЛ,**

**ДАМИ И ГОСПОДА НАРОДНИ ПРЕДСТАВИТЕЛИ,**

**УВАЖАЕМА ГОСПОЖО САВАТЕВА,**

**УВАЖАЕМИ ГОСПОДИН БОЙЧЕВ,**

В засегнатите области са изследвани серологично **16 978** животни от общо **494** ферми. Открити са антитела в **256** животни срещу вируса на чумата по дребни преживни животни.

Във връзка с ликвидиране на огнищата от заболяването до момента са унищожени **3 хил. 857** овце и кози, като стопаните са обезщетени на **100%**, в размер на **826 хил. 841 лв.**

Отделно, чрез минимална помощ de minimis за подпомагане на земеделски стопани от областите Ямбол и Бургас, отглеждащи овце-майки и кози-майки засегнати от заболяването, са изплатени около **3 млн. лв**. *(2 925 163 лв.).* Общо средствата възлизат на **3 млн. 752 хил. лв.** в т.ч. и за пропуснати ползи.

Относно развитието на животновъдството в Странджа, следва да се отбележи, че към него, като един от типичните необлагодетелствани райони, Министерство на земеделието, храните и горите провежда политика целяща опазване, насърчаване и развитие на съществуващия потенциал от породи и видове. Така предвидените дейности в Програмата за развитие на селските райони и директните плащания са съобразени с идентифицираните нужди не само на този регион, но и на други такива. В тази връзка следва да се подчертае, че животновъдите кандидатстващи по различните мерки от Програмата за развитие на селските райони получават компенсаторни плащания, а при изпълнение на инвестиционна мярка, свързана с модернизиране на стопанствата, включително за преработка и маркетинг на селскостопански продукти, съответно по-висок размер на финансовата помощ.

От друга страна отчитайки спецификата на планинските и полупланински райони от 2016 г. на фермерите се предоставя подпомагане за отглежданите от тях млечни крави или овце при по-облечени изисквания.

Предвид създалата се епизоотична обстановка и с цел предотвратяване разпространението на чумата по дребните преживни животни и възникване на нови огнища, Министерството предвижда:

* Актуализиране на програмата за Предпазни мерки срещу някои транс-гранични заболявания по животните, които включват усилен серологичен и вирусологичен надзор в пограничните райони на областите Бургас, Ямбол и Хасково, упоменати в проект на Решение за изпълнение на Европейската Комисия за България;
* Изготвяне на програма за надзор, контрол, профилактика и ликвидиране на болестта Чума по дребни преживни животни;
* Провеждане на периодични двустранни срещи за обмен на информация относно заболяването между централните ветеринарни служби на България и Турция;
* Допълнително обучение на регистрираните ветеринарни лекари в областите по отношение на заболяването и мерките, които трябва да предприемат, в случай на съмнение за заболяването Чума по дребните преживни животни, включително провеждане и на симулативни упражнения.

**БЛАГОДАРЯ ЗА ВНИМАНИЕТО!**