***Отговор на питане от Светла Бъчварова – народен представител от ПГ на БСП за България относно спазване на изискванията на Наредбата за условията и реда за възлагане изпълнението на дейности в горски територии – държавна и общинска собственост, и за ползването на дървесина и недървесни горски продукти***

**УВАЖАЕМА ГОСПОЖО ПРЕДСЕДАТЕЛ,**

**ДАМИ И ГОСПОДА НАРОДНИ ПРЕДСТАВИТЕЛИ,**

**УВАЖАЕМА ПРОФЕСОР БЪЧВАРОВА,**

Още в първите месеци от управлението на ръководния екип на Министерството на земеделието, храните и горите, е поставен фокус върху предприемането на незабавни и ефективни мерки за усвояването на повредената иглолистна дървесина, с оглед ограничаване темповете на разпространение на короядите в горските територии и запазване на здравословното им състояние. В тази връзка през м. септември 2017 г. сформирах работна група – кризисен щаб за действия по ограничаване на повредите върху иглолистните гори, на заседанията на които се отчита и докладва напредъка от провеждания постоянен мониторинг на здравословното състояние на горите и усвояване на повредената дървесина.

От направения анализ е установено, че от дадените в указанията четири основни възможности за ускорено усвояване на повредената дървесина, през 2018 г. най-прилаган, с дял над **75%,** е сключването на договори за добив на дървесина по реда на чл. 27 от Наредбата, а именно без провеждане на процедура.

Държавните горски предприятия стриктно спазват разпоредбите на Наредбата, в т.ч. и за пострадала от биотични и абиотични фактори дървесина.

Размерът на добитата дървесина от началото на 2018 г. до момента, в т. ч. повредената такава, по предприятия, е както следва:

* „Югоизточно държавно предприятие“, гр. Сливен - общо **770 хил.** куб. м, повредена – **250 хил.** куб. м;
* „Южноцентрално държавно предприятие“, гр. Смолян - общо

**915 хил.** куб. м, повредена – **400 хил.** куб. м;

* „Югозападно държавно предприятие“, гр. Благоевград - общо

**900 хил.** куб. м, повредена – **550 хил.** куб. м.

* „Северозападно държавно предприятие“, гр. Враца – общо **310 хил.** куб. м, повредена – **45 хил.** куб. м;
* „Северноцентрално държавно предприятие“, гр. Габрово - общо **370 хил.** куб. м, повредена – **50 хил.** куб. м;
* „Североизточно държавно предприятие“, гр. Шумен - общо

**445 хил.** куб. м, повредена – **30 хил.** куб. м.

Единствено „Южноцентрално държавно предприятие“, гр. Смолян посочва конкретни заповеди на областните управители на областите Смолян и Кърджали, с които на 7 март 2015 г. е обявено бедствено положение на територията на тези области, във връзка с падналия мокър сняг и силен вятър, довели до затварянето на републикански, общински и горски пътища от повалени множество дървета, причинили и прекъсване на електрозахранването на множество населени места. Бедственото положение е отменено 16 март 2015 г. отново със заповеди на областните им управители.

Подобно бедствие се случва и през месец януари тази година на територията на община Смолян, когато ураганен вятър изкоренява и поваля множество дървета, вследствие на което е прекъснато електрозахранването на населени места и са затворени пътищата на територията на общината. В тази връзка кметът на Община Смолян със своя заповед обявява бедствено положение от 8:00 часа на 18 януари, което трае до 17:30 часа на 19 януари 2018 г.

С оглед значително намаляване на сроковете за започване на работа в насажденията с пострадала дървесина, териториалните поделения на предприятията, в които са установени повреди на дървесината от биотични и абиотични фактори, възлагат добива по реда на чл. 27 от Наредбата, без да провеждат открит конкурс или договаряне, след предписание на съответната лесозащитна станция или регионална дирекция по горите.

През 2018 г., по реда на чл. 27 от Наредбата, от шестте държавни предприятия са сключени **общо 1 507 договора** за добив на **555 хил. куб. м** повредена от биотични и абиотични фактори дървесина, която представлява **15%** от общата реализация на дървесина до момента (**3 млн. 700 хил**. **куб. м).**

**БЛАГОДАРЯ ЗА ВНИМАНИЕТО!**