***Отговор на въпрос от Пенчо Милков – народен представител от ПГ на БСП за България относно мерки за недопускане на заболяването африканска чума по свинете в България***

**УВАЖАЕМА ГОСПОЖО ПРЕДСЕДАТЕЛ,**

**ДАМИ И ГОСПОДА НАРОДНИ ПРЕДСТАВИТЕЛИ,**

**УВАЖАЕМИ ГОСПОДИН МИЛКОВ,**

С цел превенция на заболяването Африканска чума по свинете (АЧС) с моя заповед от 22 февруари 2018 г. е определена работна група, която да изготви и представи анализ относно необходимостта от предприемането на мерки срещу заболяването, както и възможните финансови разходи.

Създаден е и координационен съвет на 27 юни тази година, който да координира изпълнението на мерките от Плана за превенция и контрол на заболяването АЧС, с оглед на сложната епизоотична обстановка в Европа.

Засилено е вниманието на всички собственици на кланици и официални ветеринарни лекари за недопускане на инфекцията от животновъдни обекти към месодобивните предприятия. Взети са мерки за дезинфекция на транспортните средства влизащи и излизащи в животновъдните обекти и кланиците, както и на граничните пунктове на влизащите превозни средства.

Засилен е контрола на заведенията за обществено хранене, както и по време на летния туристически сезон чрез Министерството на туризма са уведомени всички туроператорски фирми за мерките за недопускане на храни за лична консумация от туристите.

Чрез писмо до областните управители на всички 28 административни области в страната и чрез средствата за масова информация са разпространени съвети към населението за превенция за неразпространението на заболяването при клане на свине за лична консумация.

С цел стимулиране на ловците са намалени цените на разрешителните, както и минималните цени за ползване на дива свиня по линия на организирания ловен туризъм. Изградена е ограда по сухоземната граница с Република Румъния с дължина **133** км. Предприети са законодателни промени за облекчаване на индивидуалния лов. Проведени са обучения от БАБХ за увеличаване на биосигурността по време на лов. Издадени са **60 хил.** брошури, съдържащи съвети и препоръки към ловците. В ловно-стопанските райони са раздадени **100 хил.** комплекта за вземане на проби за трихинелоза и АЧС и са изградени **2 хил. 93 ями** за странични животински продукти.

Актуален списък на държавите – членки на ЕС с констатирани огнища на АЧС за 2018 г.:

* при домашни свине: България, Италия, Латвия, Литва, Полша, Румъния, Украйна;
* при диви свине: Белгия, Чехия, Естония, Унгария, Италия, Латвия, Литва, Полша, Румъния, Украйна.

Всяка държава – членка на Европейския съюз e задължена да прилага общите мерки съгласно европейското законодателство, но може и да определи по-стриктни мерки, съгласно националното им законодателство.

Всички мерки, които се предприемат при потвърждаване на огнище на Африканска чума по свинете са съобразени със Закона за ветеринарномедицинската дейност; Наредба № 102 от 21.08.2006 г. за профилактика, ограничаване и ликвидиране на болестта африканска чума по свинете (АЧС), която въвежда изискванията на Директива 2002/60/ЕС в националното законодателство; Националния контингенс план за борба с Африканската чума по свинете; Решение на Комисията 2003/422/ЕО за одобрение на Наръчника за диагностика на африканската чума по свинете. **БЛАГОДАРЯ ЗА ВНИМАНИЕТО!**