***Отговор на въпрос от Румен Георгиев – народен представител от ПГ на БСП за България относно измерване степента на интегрираност на аграрната политика на Министерството на земеделието, храните и горите чрез добавената стойност и заетостта***

**УВАЖАЕМА ГОСПОЖО ПРЕДСЕДАТЕЛ,**

**ДАМИ И ГОСПОДА НАРОДНИ ПРЕДСТАВИТЕЛИ,**

**УВАЖАЕМИ ГОСПОДИН ГЕОРГИЕВ,**

* ***Относно износа на селскостопански продукти през 2017 г. и първото полугодие на 2018 г.***

По данни на НСИ, през 2017 г. от страната са изнесени селскостопански стоки на стойност близо **4,2 млрд.** **евро**, което е с **1,1%** над нивото от предходната година.

Износът на растения и продукти от растителен произход възлиза на близо **2 млрд. евро – с 5,2%** по-малко на годишна база. Положителното търговско салдо при търговията с тези продукти за 2017 г. надхвърля **1млрд. евро.**

Тъй като междувременно се отчита увеличение на износа на други продукти, делът на растенията и продуктите от растителен произход в общия аграрен износ намалява от **49,2%** за 2016 г. на **46,2%** за 2017 г. Най-значителен в стойностно изражение е експортът на житни растения (основно пшеница, царевица и ечемик), който представлява **22,4%** от общия износ на селскостопански стоки, следван от този на маслодайни семена и плодове (главно слънчоглед и рапица) с **14,6%.**

По предварителни данни, през първите шест месеца на 2018 г. износът на селскостопански стоки бележи ръст от **13,5%** спрямо същия период на 2017 г. и достига близо **1,9 млрд. евро, в това число около 809 млн. евро на** растения и продукти от растителен произход. Експортът на житни растения и маслодайни семена продължава да заема най-голям дял от общия аграрен износ – съответно **20,6%** и **12,8%.**

В същото време обаче, през последните години се наблюдава тенденция на увеличение на износа на преработени продукти с по-висока добавена стойност и съответно нарастване на техния дял в структурата на аграрния износ. Конкретно през 2017 г. е налице съществен ръст спрямо предходната година при износа на мляко и млечни продукти (+15,1%); мазнини и масла от животински или растителен произход (+21,5%); хранителни продукти, приготвени на базата на житни растения и тестени сладкарски изделия (+10,7%); хранителни продукти от плодове и зеленчуци (+6,9%); месни и рибни продукти (+14,9%); захар и захарни изделия (+12%) и др.

* ***Относно политиката на МЗХГ за стимулиране на преработката на селскостопански продукти до краен продукт с висока добавена стойност и на заетостта***

Основната цел на политиката в областта на земеделието е развитието на устойчив и конкурентноспособен отрасъл. В този смисъл, всички прилагани инструменти на тази политика допринасят и за създаването на продукти с по-висока добавена стойност. Това включва подкрепата на доходите, стимулирането на инвестиционните и иновационни процеси, укрепването на пазарните позиции на земеделските производители, насърчаването на производството на биологични, специфични и традиционни местни продукти, подобряването на професионалната квалификация на заетите и т.н.

Основен инструмент за постигане на по-висока конкурентноспособност на сектора е Програмата за развитие на селските райони 2014-2020 г. За периода от началото на нейното прилагане до края на август тази година са сключени **5 436 договора за подпомагане** за близо **2 млрд. лева**.

Една от мерките от ПРСР, към която бенефициентите проявяват значителен интерес, е подмярка 4.2 „Инвестиции в преработка/маркетинг на селскостопански продукти“ към мярка 4 „Инвестиции в материални активи“. Целта е модернизиране на физическите активи на предприятията, преработващи земеделска продукция, за производство на нови и качествени продукти, с по-висока добавена стойност, които да се конкурират успешно на вътрешния и международните пазари.

До момента повечето от постъпилите проектни предложения по подмярката са насочени към производството на млечни и месни продукти, растителни и животински масла и към преработката на плодове и зеленчуци. От началото на нейното прилагане досега са сключени **235 договора**, с обща стойност на субсидията в размер на около **319 млн. лева**.

Програмата за развитие на селските райони създава и реални възможности за осигуряване на заетост и подобряване на условията за живот на селските региони. Основните направления на подкрепа на икономиката в тези райони са свързани с насърчаване развитието на малки стопанства, с разкриване и развитие на нови икономически дейности под формата на нови стопанства, нови предприятия или нови инвестиции в неселскостопански дейности. Специален акцент е поставен на подкрепата за първоначално навлизане в аграрния сектор на млади земеделски стопани, за тяхното включване в програми за обучение и повишаване на професионалната им квалификация.

**БЛАГОДАРЯ ЗА ВНИМАНИЕТО!**